Packham se vonnisoplegging uitgestelRob Packham is in die hooggeregshof in Kaapstad skuldig bevind aan die moord op sy vrou, Gill. (Foto: Armand Hough/ANA) Vonnisverrigtinge in die saak van die veroordeelde moordenaar Rob Packham is Dinsdagoggend in die hooggeregshof in Kaapstad uitgestel sodat hy met sy regspan kan beraadslag. Packham, ŉ sakeman van Constantia, is gister skuldig bevind aan die moord op sy vrou, Gill, asook aan regsverydeling. Regter Elize Steyn het Packham beskryf as ŉ geoefende leuenaar wat ŉ dubbele lewe gelei het en wie se weergawe van gebeure duidelik opgemaak is. Sy het hom daarna skuldig bevind. Weens sy ontrou het Packham en sy vrou huweliksprobleme gehad. Gill Packham het op 22 Februarie verlede jaar verdwyn. Sy het nie soos gewoonlik die oggend omstreeks 07:30 by die werk opgedaag nie en haar liggaam is later in die kattebak van haar uitgebrande BMW naby die Dieprivierstasie gekry. Steyn het Packham se weergawe van die gebeure – dat Gill dalk die slagoffer van ŉ kaping was – verwerp. Sy het bevind Packham is ŉ vernuftige leuenaar en het saam met die staat gestem dat sy optrede onbegryplik is. Packham het tydens die verhoor getuig hy het sy vrou se verdwyning by die Wynberg-polisie probeer aanmeld, maar dat hy aangesê is om na die Dieprivier-polisie te gaan. “Hoewel die Wynbergse polisiebeampte gesê het jy moet na die Dieprivier-polisie gaan om vorms te onderteken en ŉ verwysingsnommer vir ŉ vermiste persoon-saak te kry, het jy nooit gegaan nie,” het senior staatsaanklaer Susan Galloway tydens kruisondervraging aan Packham gesê. Packham het haar gelyk gegee. “Ek het nooit nie. Ek het bedoel om dit op pad na my suster te doen, maar ek het vergeet.” Hy het gesê hy het ook nie die ondersoekbeampte oor vordering in die saak gevra nie, omdat “ons hom elke dag of twee gesien het”. Packham het tydens kruisondervraging gesê hy het omstreeks 08:30 op die oggend van sy vrou se verdwyning aan sy gewese minnares ŉ boodskap gestuur dat hy verslaap het. Galloway het gesê volgens sy weergawe van gebeure was hy op daardie tyd besig om na ŉ motorhandelaar te ry om ŉ nuwe motor vir sy vrou te vind. “Ek was in die gewoonte om vir haar [Packham se gewese minnares] aan die begin van die dag ŉ boodskap te stuur,” het Packham aan die hof gesê. Daardie oggend het hy dit nie gedoen nie en eers teen 08:30 die boodskap gestuur. Galloway het uitgewys dat Packham in sy verklaring nie gesê het dat hy na die motorhandelaar toe gaan nie, maar “die indruk probeer wek het” dat hy by die Twizza-koeldrankaanleg gaan werk het. Packham het gesê hy kan nie verduidelik waarom sy besoek aan die motorhandelaar nie in sy verklaring was nie, maar het toegegee dat hy dit wel gelees en onderteken het. Twee dae ná sy vrou se verdwyning het hy glo aan sy voormalige minnares, Getuie X (sy mag ingevolge ŉ hofbevel nie geïdentifiseer word nie), ŉ e-pos gestuur dat die dolheid binnekort agter die rug gaan wees en dat hulle dan saam kan wees. Packham het aan die hof gesê dat hy nie kan onthou dat hy die boodskap gestuur het nie, maar dat hy dit nie betwis nie. Gister het Steyn gesê Packham het sy gesin en sy vrou mislei oor die beëindiging van sy verhouding met sy minnares en dat sy weergawe oneerlik en onbetroubaar is. Daar was voorts verskeie voorvalle waar hy gelieg het, of sy weergawe verander het. “Die beskuldigde het nie opgetree soos ŉ bekommerde en later treurende eggenoot nie.” Vonnisverrigtinge begin Woensdag.